FI Euroopan unionin virallinen lehti C 132/17

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 132/12

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”MELONE MANTOVANO”

EY-N:o: IT-PGI-0005-0883-13.07.2011

SMM ( X ) SAN ( )

1. Nimi

”Melone Mantovano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta

Suojattua maantieteellistä merkintää (SMM) ”Melone Mantovano” käytetään kuvaamaan tuoreita meloneja, joiden mallon väri vaihtelee keltaisesta ja oranssista lohenpunaiseen ja jotka kuuluvat seuraaviin kahteen sokerimelonin (Cucumis melo L.) kasvitieteelliseen lajikkeeseen:

— cantalupensis (cantaloupemeloni), jonka hedelmät ovat sileitä ja muodoltaan pyöreitä tai pyöreähköjä; niiden kuori on väriltään kellertävän vihertävänharmaa;

— reticulatus (verkkomeloni), jonka hedelmät ovat muodoltaan yleensä pallomaisia tai soikeita, ja niissä voi olla uurteita; kuoren pinnassa on selvästi näkyvä verkkokuvio.

Seuraavassa taulukossa on esitetty eri melonityyppien laatuun, aistinvaraisiin ominaisuuksiin ja kokoon liittyvät tiedot:

Ominaisuudet Sileäpintainen Verkkopintainen Muoto Pyöreä tai pyöreähkö Soikea tai pallomainen Eksokarpin (kuoren) väri Oljenkeltainen Oljenkeltainen tai vihreä, uurteinen tai ilman uurteita Mesokarpin (mallon) väri Keltaisesta oranssiin Oranssista lohenpunaiseen Mesokarpin paksuus ≥ 24 mm ≥ 24 mm Mesokarpin lujuus ≥ 0,5 kgf/halkaisijaltaan 8 mm:n ympyrä ≥ 0,5 kgf/halkaisijaltaan 8 mm:n ympyrä Sokeripitoisuus ≥ 12 °Brix ≥ 12 °Brix

Käytetyt viljelylajikkeet kuuluvat erityisesti seuraaviin tyyppeihin: Honey Moon (sileäpintainen), Harper (verkkopintainen ilman uurteita) ja Supermarket (verkkopintainen, uurteinen). Kaikille Melone Mantovano -meloneille yhteisiä ominaisuuksia ovat luonteenomainen maku ja aromi (herkkusienen ja vesimelonin tuoksu sekä lehmuksen ja kesäkurpitsan aromit, jotka erottuvat myös aistinvaraisessa profiilissa), mehukas, väriltään keltaisesta ja oranssista lohenpunaiseen vaihteleva, erityisen paksu, kuituinen ja kiinteä malto, sokeripitoisuus, joka on vähintään 12 °Brix, sekä runsaat kivennäissuolojen ja kaliumin pitoisuudet, jotka ovat tavallisesti korkeammat kuin muilla alueilla viljellyillä meloneilla.

Hedelmien koko määräytyy painon ja hedelmän keskiosan enimmäishalkaisijan mukaan. Sileiden ja verkkopintaisten Melone Mantovano I.G.P. -melonien vähimmäiskoot ovat: paino 800 g ja halkaisija 10 cm; ainoastaan painolle on vahvistettu myös enimmäisarvo, joka on 2 kg.

Molempiin tyyppeihin kuuluvat melonit voidaan myös paloitella, viipaloida, kuoria ja puhdistaa siemenistä saatettaviksi kulutukseen IV-luokan tuotteina. Tällöin niillä on oltava samat aromiin, sokeripitoisuuteen, väriin ja mallon rakenteeseen liittyvät ominaisuudet kuin kokonaisella tuotteella.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden viljelystä sadonkorjuuseen on ehdottomasti tapahduttava 4 kohdassa yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Koska on kyse hedelmistä, joiden kypsyminen jatkuu vielä senkin jälkeen kun ne on korjattu, SMM-suojatut Melone Mantovano -melonit on lajiteltava ja varustettava etiketeillä 24 tunnin kuluessa sadonkorjuusta joko suoraan viljelijäyrityksessä tai näitä toimenpiteitä varten pystytetyissä tiloissa. Sen jälkeen lajitellut ja etiketillä varustetut hedelmät voidaan myös paloitella, viipaloida, kuoria ja puhdistaa siemenistä saatettaviksi kulutukseen IV-luokan tuotteina. Jotta tähän kauppaluokkaan tarkoitetun Melone Mantovanon maku säilyy mahdollisimman hyvänä, tuote on jäähdytettävä, paloiteltava ja pakattava 24 tunnin kuluessa sadonkorjuusta.

3.7 Merkintöjä koskevat erityiset säännöt

Teksti ”Melone Mantovano – Indicazione Geografica Protetta (suojattu maantieteellinen merkintä)” tai sen kirjainlyhenne ”I.G.P.” (SMM) sekä EU:n tunnus on merkittävä selkeästi ja luettavasti pakkauksiin riippumatta siitä, sisältävätkö ne kokonaisia tuotteita tai IV-luokan tuotteita. Suojatun maantieteellisen merkinnän kanssa on sallittua käyttää mainintoja ja/tai graafisia tunnuksia, jotka viittaavat yritysten nimiin, toiminimiin ja yhteisiin tai yksityisiin tavaramerkkeihin. Kokonaisiin hedelmiin on ehdottomasti kiinnitettävä nimityksen ”Melone Mantovano” tunnus.

Tunnus muodostuu tyylitellystä pyöreästä melonista, jonka ruudutetun osan sisäpuolella on valkoisella pohjalla teksti ”Melone Mantovano I.G.P.”. Teksti ”Indicazione Geografica Protetta” (suojattu maantieteellinen merkintä) voidaan toistaa muualla pakkauksissa tai etiketeissä, ja se voidaan esittää myös kirjainlyhenteenä ”I.G.P.” (SMM).

4. Maantieteellisen alueen tarkka rajaus

”Melone Mantovano I.G.P.:n” tuotantoalue ulottuu useiden kuntien alueelle Mantovan, Cremonan, Modenan, Bolognan ja Ferraran maakunnissa. Mantovan maakunnassa se käsittää seuraavien kuntien hallintoalueet kokonaisuudessaan: Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide ja Viadana. Borgoforten kunnassa tuotantoalue rajoittuu idässä Po-joen ylittävään siltaan ja jatkuu pohjoisessa valtatiehen SS 62; lännessä se jatkuu Dugale Gherardosta Curtatonen kunnan rajalle. Marcarian kunnassa tuotantoalue rajoittuu etelässä valtatiehen SS 10 Padana Inferiore.

Cremonan maakunnassa tuotantoalue käsittää seuraavien kuntien hallintoalueet kokonaisuudessaan: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio ja Spineda.

Modenan maakunnassa tuotantoalue käsittää seuraavien kuntien hallintoalueet kokonaisuudessaan: Concordia, Mirandola ja San Felice sul Panaro.

Bolognan maakunnassa tuotantoalue käsittää seuraavien kuntien hallintoalueet kokonaisuudessaan: Crevalcore, Galiera ja San Giovanni in Persiceto.

Ferraran maakunnassa tuotantoalue käsittää seuraavien kuntien hallintoalueet kokonaisuudessaan: Bondeno, Cento ja Sant’Agostino.

5. Yhteys maantieteelliseen alkuperään

5.1 Maantieteellisen alueen erityisyys

Tuotantoalueen erityiset ilmasto- ja maaperäolosuhteet soveltuvat erinomaisesti melonin viljelyyn ja vaikuttavat suotuisasti hedelmien laatuun.

Ilmaston ominaispiirteitä ovat kylmät talvet ja kuumat kosteat kesät sekä kohtuullisen tasaiset lämpötilat. Ne edistävät kasvin kehittymistä, säännöllistä varhaista kukintaa ja hedelmänmuodostusta. Kylmin kuukausi on tammikuu, jolloin keskilämpötila on 2,7 °C, ja kuuminta on heinäkuussa, jolloin keskilämpötila on 25 °C. Vuotuinen keskimääräinen auringonsäteily on 1 331 kWh/m2. Morfologisesti alue on jokiperäisistä ja glasiaalisista kerrostumista muodostunutta tasankoa, jota Oglio-, Mincio-, Secchia-, Panaro- ja Po-jokien aiheuttama eroosio ja mukanaan tuomat tulvakerrostumat ovat muovanneet vuosisatojen kuluessa, ja sen ominaispiirteitä ovat suhteellisen lähellä maan pintaa sijaitseva pohjavesi ja 600–700 mm:n keskimääräinen vuotuinen sademäärä. Korkeus merenpinnasta on enimmillään 50 metriä pohjoisimmassa osassa (Rodigo) ja alhaisimmillaan 10 metriä Po-joen lähiympäristössä.

Tarkasteltaessa Lombardian ja Emilia-Romagnan alueiden maaperäkarttoja voidaan todeta, että Melone Mantovanon tuotantoalueen maaperä on hedelmällistä ja kuuluu yleensä FAO:n World Reference Base for Soil Resources (FAO–WRB, 1998) -luettelossa kuvailtuihin tyyppeihin Fluvisols, Vertisols, Calcisols tai Luvisols.

5.2 Tuotteen erityisyys

Ominaisuudet, jotka tekevät suojatusta maantieteellisestä merkinnästä ”Melone Mantovano” ainutlaatuisen ja erottavat sen muista samaan tavaraluokkaan kuuluvista hedelmistä, ovat tunnusomainen maku, erityisen paksu (≥ 24 mm) ja mehukas, väriltään keltaisesta tai oranssista lohenpunaiseen vaihteleva kuituinen ja kiinteä (kovuus mitattuna mesokarpin keskiosasta 8 mm:n kärjellä varustetulla dynamometrillä vähintään 0,5 kg) malto, korkea sokeripitoisuus (vähintään 12 °Brix), sekä kivennäissuolojen ja kaliumin keskimääräiset pitoisuudet, jotka ovat tavallisesti korkeammat kuin muilla alueilla viljellyillä meloneilla. Muita Melone Mantovanoa hyvin kuvaavia ominaisuuksia ovat herkkusienen ja vesimelonin tuoksu sekä lehmuksen ja kesäkurpitsan aromit, jotka erottuvat myös aistinvaraisessa profiilissa, joka on laadittu GPA-analyysin (Generalised Procrustes Analysis) avulla QDA-menetelmää (Quantitative Descriptive Analysis) käyttäen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

SMM-tuotteen ”Melone Mantovano” tuotantoalueen erittäin syvässä ja vettä läpäisevässä maassa tämän kurkkukasvien (Cucurbitaceae) heimoon kuuluvan lajin erittäin pitkät ja voimakkaat juuret pystyvät helposti tunkeutumaan syvälle ja varmistamaan kasville säännöllisen veden- ja ravinteidensaannin, jolloin sille ei aiheudu vähäisintäkään stressiä edes kriittisimmässä vaiheessa hedelmien muodostuessa ja kasvaessa. Lisäksi kasteluun käytettävä pohjavesi sisältää runsaasti liuenneita kivennäissuoloja, mikä parantaa hedelmien aistinvaraisia ja laadullisia ominaisuuksia. Viljelykauden korkeat keskilämpötilat, runsas auringonsäteily ja vähäiset sateet sekä tasapainoinen ja säännöllinen veden- ja ravinteidensaanti vaikuttavat hedelmien korkeaan sokeripitoisuuteen ja tyypilliseen aromaattisuuteen, mikä ilmenee myös Lombardian alueen julkaisemassa aistinvaraista profiilia koskevassa selvityksessä (Quaderni della ricerca della Regione Lombardia).

Mantovan maakunnan ja eräiden siihen rajoittuvien Modenan, Bolognan, Ferraran ja Cremonan kuntien meloninviljely siihen hyvin soveltuvassa maassa on ikivanhaa ja tunnettua perua. Siihen on myös runsaasti historiallisia ja kirjallisia viittauksia asiakirjoissa, joista vanhimmat, Gonzagan kunnanarkiston kokoelmissa säilyneet, ovat peräisin jo 1400-luvun lopulta. Niihin sisältyy yksityiskohtaisia arviointeja paikallisten melonien laadusta. Näistä todisteista ilmenee myös, että tuotantoalueen viljelijät ovat osanneet valita taitavasti oikeat lajikkeet ja viljelymenetelmät korkealaatuisten hedelmien tuottamiseksi, ja tämä taito on säilynyt keskeytyksettä meidän päiviimme asti. Osoituksena tästä voidaan mainita monet erilaiset paikallisviranomaisten tuella vuosittain useilla Melone Mantovanon tuotantoalueen paikkakunnilla järjestetyt tilaisuudet ja menekinedistämistapahtumat (juhlat, näyttelyt, perinnetapahtumat), joiden tarkoituksena on myös tehdä tunnetuiksi tuotteen aistinvaraiset ominaisuudet ja gastronomiset käyttömahdollisuudet paikallisten ja muualta tulevien kuluttajien keskuudessa. Tunnetuimpia ja asemansa jo vakiinnuttaneita tapahtumia, joihin osallistuu vuosittain runsaasti kävijöitä ja erilaisten meloniherkkujen (alkupalat, risotot, kastikkeet, jälkiruoat) intohimoisia ystäviä, ovat Melonaria sekä Sermiden, Viadanan, Gazoldo degli Ippolitin, Rodigon, Castellucchion, Goiton ja Casteldidonen kunnissa ja Mantovan kaupungissa perinteisesti järjestetyt Fiere e Sagre del Melone tipico Mantovano.

Tästä vuosien mittaan kehittyneestä menestyksestä ja yleisesti tunnustetusta maineesta kertovat myös lukuisat erikoisalojen lehdissä julkaistut artikkelit (Melone Mantovano, Fresh Point magazine, Supplemento n. 6, kesäkuu 2009, ed. Il sole 24 ore business media — 2009), (Atti convegno nazionale su «Il Melone Mantovano», 12.6.2009, Mantova), (Speciale melone — la produzione il mercato la realtà mantovana, Supplemento al n. 24 del 2004 — Terra e Vita, Ed. Edagricole), (Melone positivo in serra, male in pieno campo, Zerbinati F. L’informatore Agrario n. 46/2002 pg. 44), (Atti convegno nazionale su «La cultura del melone in Italia», 7.2.1979, Verona). Tämä kaikki on syntynyt sukupolvelta toiselle siirtyneen vuosisataisen meloninviljelyperinteen sekä maantieteellisen tuotantoalueen erityisten maaperä- ja ilmasto-olosuhteiden yhteisvaikutuksesta.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 7 päivänä kesäkuuta 2011Italian tasavallan virallisen lehden numerossa 130 ehdotuksen suojatun maantieteellisen merkinnän ”Melone mantovano” eritelmän muuttamiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.